Myitkyana ningtsing
密支那
时间:2014-06-30 00:00:00 来源:德宏团结报
Bok Tong
2007 ning maji ta pro hta, ?Wunpong? hkumhpa laika ka shinggyin hpung de Myitkyina manau sa na so shaga laika langai du pru ai majo, gabu gabu nga ai hta n-ga, loi mau mau mung ngu ai myit hte sara ma Hpan Ja hpe“Dai ning go ntsom ai ni hpe mung sa shangun sai da i ?”ngu nna sa san dat yang, sara ma mung“Rai sam nga ai !”nga nna bai htan u ai majo, so shaga laika kumhpa dai hpai nna, rung du wa hpang de hkang bai sa hpyi yu yang mung, n yak ai sha hkro ya sai. Shingrai, ningmai tu to go ga-ngat nsim na zon she ngu hkra gabu nna, so shaga laika dai hpe lahkong masum lang gan apup kau dat se ai. Shawoi go, Manau ninghtan hpung ko nna, shinggan de manau sa na masha ni, hkum ngau galu preng tsom ai hta n-ga, hpro nsam mung masha ni mu yang, galang mi no bai nhtang gayin yu shangun lu ai ni hpe she woi sa ai nga nna, ngai go masha ni mu yang, gajong si na hpe tsang ai majo, Myitkyina manau gade sa mayu tim, nchye n na masu su let sharang lai wa kau ni ai. Ngai ngu yang, pru hkom jarik hta yak nna mado kun? manau ninghtan hpung ni masha hpe lata nna sha woi hkom nga ma ai. Bai, daining hkan go tsom ai ni mung Myitkyina manau sa jin wa sam sai? shing nrai, shagong shata zon tsom ai masha n lo nna, anhte ko ang wa ai rai jo sai? Hpa mi rai yang rai, Myitkyina manau lu sa na she ahkyak mat sai, ngai mung gabu gara hte hkyem bang wa se ai. Hkyem bang wa ai nga tim, hpa wa chye hkyem na lo, galang mi ntsom mat sai hpro nsam hpe gan pyin la lu na mung nrai, htunghking buhpun palong hkyem da ai sha go she arai nga ai.
Manau go Sakhkung mungdo na ginwang shagu hta, shaning shagu ngu na nan nau nga ai. Raitim, masha lo malo go madu a buga ko nna lai ai shara de nau ai manau hpe she grau nna sharong ong nga ai. Yong go ngai hte maren, tsan ai shara de pru hkom mayu ai hta lai nna, Jinghpo Wunpong sha ni nga shanu ai ginra shagu hta du hkom mayu ai hkrai rai sam nga ai. Shingrai, gadai hte hkrum timung, Myitkyina manau i sa na? nga ai hkrai rai nga ai, yu yang, ngai hkrai manau ningtsing ai nrai sam nga ai.
2007 ning asuya shata 1 pro 6 ya shani, Mangshi myu ko nna rot mat wa yang, modo lau nna man she tsit mat, na mung lahpang gadu mat, pungding gumtit machyi mat ai na hkra jon yang she, shana de Yinkyang ginwang Nhkum krung gat lok ko du shang wa saga ai. Sa wa ai lam hpe nhtang myit dat dam yang go, nhtang wa na pyi n-gui mat na zon nga nga ai. Akam e sha sa yu sai ni tsun yang, Myitkyina lam go pyilat ga n nyep tim, hpunggo gaba nau n-nga ai hta n-ga, hkaro nhkap mung n-gala ra ai majo, hkom pyo nga ai da. Shana na hkringsa shara hprai lajang ya ai htom, shat sha ngut ai hte, ngai go nji n-gu nga ai myit hte Laiza hkran de sa wa mayu to nga sai, madung go moi gaji ai ten hta Laiza gat sha sa sha nna gaba wa ai hta n-ga, Myen gumhpro mung jau ko nna sa galai ton da mayu nna, sara ma hte du pyi Gola -uk zon lalam ton nna, Laiza hkran de sa wa saga ai.
“Nang a jarit pru lakmat yu yu ga!” Nhkum krung gat lok hte Laiza hkran de sa wa ai mahkrai ko jarit sin ai Miwa hpyen la ni ngai hpe hkap shingdang kau sai.
“Sara ma, no hkring yu u lo, Miwa ndai ni ngai hpe lakmat hpyi nga ma ai.” mahkrai ga-ang du hkra hkom lamat lai mat wa sai sara ma Hpan Ja hpe hkan shaga nhtang dat se ai.
“Nang mung Jinghpo i?” mahkrai sin ai Miwa hpyen la ni go ngai shanhte na man nna nchye ga ai Jinghpo ga ga jang, ngai hpe galo san nga ma ai.
“Ngai a lakmat manau ninghtan hpung ni ko re, ngai n-gun ton ai. An gumhpro sha sa galai la nna bai nhtang wa na, chyahkring sha re.”
“Hpotni Myitkyina manau sa ai masha gade daram re ? gade ya sa nga na?”
“Mali manga tsa dang du na re, na dik masum ya.” ngai go Laiza hkran de lau shang wa sha-ngun na hpe ra nna, hpyenla ni hpa san hpa tsun dan kau se ai.
“Shaloi go, anhte a du wa hpe shong sa hpyi shon yu su, shi oh ra ko dung nga ai.”jarit shang chyinghka lam ko tsap nga ai hpyenma wa go, makau na lahkum hku dung hpreng nga ai hpyen la ni hpang de ta ladon madun dat sai. Jahta dung nga ai hpyen du wa mung ngai hpyenma ni hte anya nga ai mu nna mi re, hpyenma dai wa hpe mahtang shaga la nna, dum dum di di nga in gan shaga la ai hpang, ngai hpe shang wa shangun sai.
Laiza hkran de shalai bang dat ai hpe gabu dinglai kau nna, masha lai ai hku nlai ai, mado lai ai lam gaba hku bai ningmat mat wa ai nga yang, jarit sin ai myutso hpyenla ni e hkap jahtau dat ai bai hkrum sai.
“She! lam nimbro shade lo ai wa kun e!”lam hkom shut sai nga yang, gaya ai majo lam numshe lo ai hpe sha shatai masu nna gayin shang wa saga ai.
Map map nga ai wanpu gata hta moi na Laiza gat a shingran ni hpe hkan tam hkom yu yang, ka-ni hpe ngahkyi bum zon di shadun dut ai, Miwa hkran de n-gu hpe no lagu dut ai ten na gat ni hte la-nga lap hte galup da ai gatrai dut sha shara ni mahkra go, aten lado ko hkan nna maumui tai mat sam sai. Laklai mat nga ai Laiza pa hpe pra pra mu mayu nna, Miwa hkran na wan dat sumri ni hpe garot hkrat wa nna, grau tso ai bum ko wan pu asan di shatu ton nna, Laiza pa a shingyo myiman hkrang ni hpe atsom yo yu na zon ngu ai myit hte gatbo de hkom mat wa yang, kro gata na shingran ni hte shai mat sai , gat gaang de bai nhtang let, lam numshe langai ko bai hkan nna kong de lung wa yang mung, wan pu n-greng ai hta n-ga shata mung asi bai ang ai majo, Laiza pa hpe yo na matu go samram nhtoi htoi, u lat hpunggam goi ai hpang na mu she bai rai mat sai, mali nhkrup ai bum dumsu yan zon gat htingpa de bai hkom mat wa saga ai, masin salum hpe marit shamai lu shangun ai hpa mi nmu sai majo, myit gata hta ra ra sha nga let, lam makau na gumhpro galai seng ko Myen gumhpro hte galai abuk gun nna gayin wa yang, jarit mahkrai bai wa mu ai hte she shang wa ai shaloi, ngai hpe hkap jahkring kau nna, sara ma Hpan Ja hpe go hpa sha pyi nhkap san ai, Laiza hkran de shalai dat ai lam hpe bai dum dat ni ai.
Shingrai mau mau nga let sara ma hpe atsom yo dat yang she, an a hkum hta sumro ton ai buhpun palong ni shai nga la sai. Sara ma go galang pro rai yang Jinghpo shayi re hpe yu shapro lu ai htunghking basing shakya da nga ai, bai ngai a labu go lahput ko sha magap du nna, hkyepdin rai jang go, labop du hkra galu ai shachya da ai hta n-ga, palong mung hkum ko nna lago lahting du hkra galu ai hpun da ai nga yang, Jinghpo nsam gachyi mi pyi n mu ai majo, ngai hpe shingdang da ai lam hpe yu shaprro dat se ai.
Ngai a daido buga de she sa yang, hkap shingdang da ai hpe hpot mayu ai myit rong nna, hkringsa shara ko du ai hte nye hkum hta kap nga ai buhpun palong ni hpe langai mi pyi n ngam hkra ro shapyen kau nhtom, nhpye htingpa ko aja wa anyin bang kau nna, hpang shani buhpun na htunghking bu hpun palong ni hpe yupra makau hku atsom sha shapyan ton da nna galeng nga yang, Jinghpo buhpun palong a alak mi rai rong ai akyu hpe yu shapro dat se ai. Ndai jarit makau hkan chyahkring chyahkra pru hkom yang na lai lam lakmat go, Jinghpo buhpun palong ni nan rai nga ai. Shongde Myen mung hkran hte Miwa ga lapran hkan Nga hpaga ga ai ni she, dingsang sang dangpai chyaje bu ton nna , hkom hkom re nga ai na yang, ngai nan daina shi a lachyum hpe hkam sha lu ni ai.
Pro 7 ya jahpot, yong go shagong bum na pinpu ni hte tsom shingjong ai zon shakya lang nna Laiza hkran de shang wa saga ai. Htunghking manau chyinghka lam lahkong maga go, myutso shayi shadang ni nshun gatsi ai hpe pyi n nga hkra lahpok hte pret nga in hkap tau nga ma ai. Laiza ko manap shat jom sha la ai hpang, Myikyina lam de bai matut hkom mat wa sai.
Mano manang ni go lawu de na lam hta chyenan n hkrang ai nga nna, nta de chyenan nhtang gayet nga ma ai, ngai go modo hkalap hku ko nna laklai shai mat nga ai ginra ni hpe yu mau nma nga ni ai. Shongde Laiza gat sa yang, lamu pyi nmu mada ai maling mala gata hku she lai ai, wat mung hpun ndung de nna she hkrat bun nga ai, daini ndai shara ni go bunggyi wa a bo zon, lap run ginhtong ten hta hkrat na hpunlap ni pyi, ganoi nnga mat ai daram hku krin mat ai hpe masin yu machyi nna, nsa gaba sho let Janghtung krung hkran de bai mada dat yang mung, la-nga hpo, jan pani, kawa lap ni sha bungsoi soi let ga-ngat nga sai, yu dat yang ngai hpe hkap ginta ai zon mung she arai nga ai. Moi na hpunnu hpungam ni gadai a jingret hkyi tai mat sai kun? maling sin ai Wunpong sha ni sut su ngamai sai kun? ngu myit chyai nga ai lapran, Lajang yang ko du pru wa sai.
Munglai hka hpe marit ai majo, Lajang yang na Manmo lam numshe mahkrai de, modo gan jahkring ton shanngun nna kagat sa wa ni ai. Goi e!“Na yang na ngon, mu yang mu yon.” ngu ai go daini nan rai sai, ngai manang ni hpe Munglai hkanu go gade daram san seng tsom ai hta n-ga, hka ko sha shang gabye tsap timmung Nga galim nna, lago lahpan she gaya ai ngu jahta jo lai kau wa yu sai mi. Ya go, Munglai hka mung ngachyu hte gahpri gabun ton ai zon rai mat ai hta n-ga, gadai myit nhkon nna sa gumhton si mayu tim, hka marit lu na ntai mat sai, sanghpo si tum zon chyang gabrim tsom ai maubyinpau ni chyu sha she hkakau hkan jan hkra let gangat chyai nga ma ai, shingran hta na Munglai hkanu go, shongde na zon asin amun rai tsit gasho lui nga dong ngu yang, ya go, lungdin lungja marong ai sha mu mada mat sai. Ganing nga tim, nga No nga Gam ni mung jau nna n-go htot mat na sai.
Mau nma yon nhpra let modo ko bai wa shanat dung nga ni ai, mano manang ni go, ya yang nye a krowang panglai hkaleng hta ai hpe gadai sa chye ya ai nrai.
Daini na Lajang yang mung gatsi la nga sai, shongde Laiza gat shana de, Lajang yang na lam numbro ndai hta bapa si dut ai seng ni nga ai majo, sa-ra gaba langai mung no rai nga ai, ahkra htu shingmun bang ai bapa si ni hpe shingran mu let, matut hkom mat wa yang, Shari yinwang na wahpu sumri hte u shari ni hpe mu mada ai shaloi, ma-ngai ta hpe shingran bai jom mu nna, sha hpa hkrai bai tsun bang wa saga ai: Kahkum, n-gyin, hkainu, naihpo, no-kyu, shanam gaibyet, shinglim shington......ni hpe ganing di shdu, gayau, htu sha na ngu no tsun garu nga yang, sharo nat kau sai hkama yi bai dan pru wa ai hte, ngai go yi som ten e shingbui matsun, nai, jangpan pu, banau gayi re si mai galo sha ai hpe dum dat nna, mayen she ma-ut mayu wa ni ai. Laiza ko sha sha la ai shat mi, ya lam gaang pyi rai nhkom yang bai ko si ai zon sha hpa hkrai tsun to nga saga ai.
Galoi mung ndai shara hkan ndu hkom yu ai ni go, ginra hkrai yo nna hpa mu hpa tsun rai modo gata ko garu rong nga saga ai, Myitkyina lam hkrai ginhkrang ai ni go, hkumbai hte bya rai mahka yup nhkyeng to nga ma ai, bai maning na Myitkyina manau sa lom sai ni go, ga-nyi ga-nga nga ai modo gata hta raitim, mani sumsai myi man sha hpo ton nna yup nga ai, ganing nga tim, Mali hkakau hkan na zaibru jang hta hkon tsom shayi ni hte shachyut chyai ai shingran yupmang mu jo ai, shanhte go maning na ningdat ga shatup hkrat wa ai ni rai nga ma ai.
“Ah.......wo, yu mu!” shong ko dung nga ai num gasha langai agajong sha jahtau dat ai majo, yong shi ladon ai shara de mada dat yang, lam dung lawu lahta hkan na namsi sun ni hta makchyok si htoi abya jong nga la sai, ya chyom go, yupnga ai ni pyi she bran hkra rai, nhtang wa ai shaloi namsi wa mari gun ga nga ai hkrai rai masai. Ga-ra yang, Ja pu, Nam san, Mali yang hkan matut manoi rai si ai namsi sun ni hpe mu lu ai majo, myit amangoi bai nga wa ai hta n-ga, shinglam galu magui ni mung, lam makau e gaungui gauyang rai ga-ngai hkom nga ai hpe mu lu nna, sut ngai buga a namchying ni hpe yu sharong to nga ni ai. Lam makau hkan na shingbui nta ni mung hpang de alam rai nga ta sai, nta ntot hkan shingma lam let galeng nga ai ni hpe mu jang, yu manon na zon mung she rai nga ai. Laiza lung ai hpaga modo hta jon ai masha ni go, hpun singga hta bong ton ai hpun ni zon marong nga ai majo, grai nan hkan yu tsang nga ni ai, lam tup ndai mu ndai tsun, womu wo tsun rai ai nga yang, ndum ai sha Dabak hka mahkrai du nga la sai.
Dabak hka mahkrai lai kau ai hpang, grau nna dam lada ai hkauting hkauna ni dan pru wa ai majo, modo hkalap shinggan de taugok a du zon sho ton nna:“Lama mungdan nguipyo rapra ai rai yang, nta ting hpe woi nna n-go galang bai nhtang htot na zon ngu nngai.”nga nna tsun ai masha mung lo lo rai nga ai, grau nna la ni go Miwa ga de asuya mu gun ai ni hpe ma langai sha shaprat sha-ngun ai majo, ndai ga de num lo lo sa la nna nga na hpe grau myit ma-ngoi to nga ma ai. Nkau go hkindu hkrai amut rai tu marong nga ai nadap pa ni hpe mu jang, yu lahpot dum nna:“Aga! sau chyinghkrang, hkainu, hkaulan ni a masan di hkai da mayu ai.”nga in shingran tsapa sha nga ma ai . Ngaleng lai wa ai mu nna yu dat yang, modo lam lahkong maga hta ngaleng lai na lam alak mi san ton nga ai, ngaleng got ai wa go, anhte shi a ngaleng lam hku nhkom ya tim, ngaleng gang jahkring kau nu ai. Hpang e she chye ai, dai ngaleng got ai wa go, shanglot hpyenla galo nna Myen mung ko nga nga ta ai nye Ba Ong rai nga ai, dai shani shi hkauna sa nna wa yang, hpunggo she do ai modo mu nna hti yu yang, modo matsat shi jan du ai nga, teng sha wa anhte Sakhkung de nna sa ai modo mung matsat shi jan du nga ai, ndai lam go Ba Ong shi Mangshi de num hkungran poi lung ai shaloi tsun pru nna chye la ai re.
Hkom nga ninglen mado hkring mat nna, na-dung pa hkan bungsoi bai woi soi la hkyem ma ai kun?ngu myit let hkan yu nang yang, anhte a modo ni go, sumla hkrung hta mu yu ai Japan majan rot hkyem ai modo ni zon, shingkang shingwang rai let deng lahkong jan galu hkra hkring to nga sai, masha yong mayong shong lam de hkrai hkom lung wa ai majo, ngai mung hkan nang lung wa ni ai. Gatsi bungshi ni hpui hpui nga in bung wa nna, labu sha galo gayop hpai kau rai, lam dung lahta kong hta dung ai hpyenla ni hpe yu let lung wa yang, goi e, n-gong la-tum zon htingkun nga ai hpri mahkrai langai go lam ko gram nga la sai, tsun ma yang, ndai go mying danhkom dik ai Mali hka mahkrai rai nga ai da. Shingrai ngai mung, u gum jan mai ai ten hta, hkon tsom shayi ni mahkrai ntsa hkan yon garen hkom ai sumla hkrung ni a shingran hpe bai mu dat nna, Mali hka mahkrai hpe atsom sha no yo la na ngu yang, modo lung nga in bai jahtau bu to ma ai majo, nwai nwai nga ai myit hte Mali hka mahkrai hpe lai kau da sai.
Mali hka mahkrai lai mat wa ai hpang, mare gaba de shang wa magang, asep she sep ai hta n-ga nhka mun mung lashen ai hpunnu hpungam ni lam lahkong maga tu gangu nga la nna, Myitkyina myu shang sai pyi nchye nga nngai, makau grup yin hta nye myit gata na Myitkyina myu a shingran pyi rai nmu tam shi yang, Shata pru manau wang du bang wa sai, yong hpe modo yu bai nga nna, shani tum modo dung in maidang pyi pa mat ai zon nga nga yang she, akam e sha modo yu nga ai majo, anhte go wulong na wuloi ni zon chyinghka lam de matsut pru wa nna, hpalen len let hkom shang wat wa yang, manau chyinghka lam shinggan ko nna manau htingnu hkringsa shara du hkra, jau nna la nga sai hpunau ni go alum ala rai, madum sumhpa, mani sumsai lahpok hte pret, mahkon mangui hte ro nga hkam tau la ma nna, modo dung nna ba ai lam hpe pyi malap kau sai.
“Shata pru manau wang gaba........”nga in mahkon ai mahkon go teng sha rai nga ai. Manau wang shang wa ai hte, masha nnga ai rai to go, aja wa jahtau let nauwang ting kagat shinggrup hkom na zon ngu kau se ai, shang lawang tsit tsom dam lada nga ai manau wang ni hpe yu mangoi to nga ni ai. Nhkap nchyap rai gyipgyeng ai shara hkan htu shara da ai Miwa ga na nauwang ni hpe bai dum dat yang, Myitkyina Shata pru na nauwang go, ngai mu yu ai manau wang hta na gaba dik ai naura rai to nga sai. Mali hkanu ni mung nauwang hkingau gata hku san tsom ai hte lui ding pyang nga ai majo, gatsi bungshi ni ya n ya hpyi hpyi nga in bung wa nga ai, ndai shara yo, masha hpe marit maroi grai nan lu shangun lu ai ginra ni she rai nga ai. shingrai, ngai go gatsi bungli ni marop let yupmang zon shingran zon nga ai myit hte nauwang ni yo shinggrup hkom nga ni ai.
Shana de hkringsa shara hprai bang wa nna, anhte modo hte mare gata hkan bai chya hkom nga saga ai. Hpang jahtum du yang, manau wang hte nyi ai shara hkan yup shara nman mat sai majo, anhte hpe Myitkyina myu ko tso dik nna, manu mung htat dik ai shara re nga ai Nyu lai manam jarop ko sa lajang da ya sai. Raitim, ngai madat yu yang go machyit machyut nga nga ai, lakang mung ladi pyi ahkyot la na daram gadong ai hta n-ga gyip la nga ai, myit hta lamu ga ndai daram dam ai shara hkan me, manam jarop hpe ndai zon gyip nna gap da ai go ngu myit nhkon nga ni ai. Yupgok ko sumla hkrung mu yu ai hta lai nna, hkashin shara hte namdum ni mung san da ya ai majo, yuppa pa ai manang ni hta nga jang, ndai shara go hkohkam hko hte bung nga sai, grau nna ahkyak ai go, Myitkyina nambat langai gat lok ni go manam jarop a lahta hku sha rai to nga ai majo, hpang jahpot jau jau rot nna gat shang na hpe sha jom saku to nga saga ai.
Nhtoi san lawan ai hta n-ga Miwa hkying hkan nna rot man mat ai nga yang, grai jau mat sai, Jinghpo buhpun palong shong sa mari ga ngu ai wa, seng rai nhpo nna, Mali hka hkinggau ntsa hku gat ai si mai gat de shong shang hkom nga saga ai. Mari na nrai nga tim, hpa mu hpa a manu san hkom nga saga ai, dangpai gawai bu ton ai Gala la ni shajoi dut hkom ai, hka gaba na nga re nga ai hpe mung, nau yu masa nna manu aging tam dara kau da sai, ngai go jinu hpa banau hte hkam tim lu ai jan re nga yang, lagoi hpo hte makai dut ai banau hpe sha tam hkom nga ni ai, gat ya hta Myen Gala ni dut ai nga go nampan zon hku she galep dut chye nga ma ai, gatsu banau ni mambum hku she dung nga ai, nga jahkro mung hkum dik sai, htingnyet htang mu dat ai majo, manu pyi ndara ai htuk gaba lahkong gan mari gun kau dat sai, ndai htingnyet htang go ma prat na gaba ai ni a gat lago rai nga ai. Gat ting gawam ma wa sayang she, Maji bum na nga hte galo ai banau re nga ai, Jinghpo num ni hpogoi hte nlo nla di matep dut ai banau hpe jom lu mari gun saga ai. Banau nlo dum ai majo, jum hte chya ton ai nga bai mari jat ai hta n-ga, nga chyahkro, katsu banau...... mari mayu ai rai ni ma ma mari gun saga ai. Hkausoi dut ai seng hku bai gayin pru wa hkrup nna, namdum sa yang maisau nlang ai Gala num ni ta hte galo dut ai hkausau hpe myit hta kram kram nga let, mari sha yang she, prat tup dum nga na daram mu to nga sai re.
Hkringsa shara de mari hpai ai rai ni wa ton kau da nna, Jinghpo seng de buhpun palong bai mari mat wa saga ai. Jinghpo buhpun palong dut ai seng shagu hta, anhte zon Miwa ga nna manau sa ai masha ni hkrai mong nga la sai. Hpaga gaja dik ai nga yang, manu dara tim,“Ashong ra jang, mun lahkong hkying manga hte ton da ya na yo !”nga nna, Miwa ga na manap shat hkawan mi a manu daram pyi nlu dara shayom mat sai.Gade hpu ai nga tim, Miwa ga hkan wa hkyot dut ai ni a manu hta shadon dat yang no po nga ai , madu ra ai mari la lo nna, kumhpa shatai na du hkra mari gun sai. Manau shang ten du wa nna, htunghking buhpun palong wa mon sumro la nhtom, manu wang de bai te mat wa saga ai.
Sumsing lamu hpuntang she gadu ai manau chyingbau nsen ni go, nauwang shinggan garet ai ni a lahkap hpe pyi, shi hkrai gayo shamu bang wa shangun lu nga ai, gup daru chyop ai naushong ni, mashot n-ga hpye nna, banbo bumhko hko ai wala ni hte jamgo layit shapyan hpai ai nu num ni go, nau wang de awam rai ganot shang wa sai. Nau wang ting jan dingsi shara, shilam n-htu maja gala, oh ra nsen ni gachyi ai hta n-ga, baren sumro hkrang hkrang wa, palenla oh wang wang nga, yu ai ni mung yu nhkru, nau ai ni mung nau ntsu nga sai. Nauwang de sha yu hpa nga ai nrai, le nauwang shinggan na manau mau ni, ma she shamat hkra hkra manau ningtsing nna, hpa rai sharang tsap nga ai kun? jak sanat, mota myok ni shachyen ton nna, lahkrip ra ra hte tsap nga ai hpyen la ni hpe mung, matsan yu dum na zon she rai nga ai, sailam pyi hprip hprap ma na zon nga ai manau nsen ni hpe sharang madat lai let, hpundu zon tu nga lu ai majo, shakon hpa langai mung rai nga ai.
“Miwa ga ni nau ai manau grai tsom ai, raitim, num hte la garan nna ka ai hpe sha grai yu lahpot dum na zon rai nga ai.”Manau hkring ai hpang, Mali hka yu-ngui pinra ko wala salang yan shing nga tsun pru nna,“ Ganing rai lahpot dum na rai a?” ngu san yang,“ Shada nmu gasot hkat to nga ai le.” da. Aga !grai se ai wala yan hte she jahta hkrum sam sai.
Teng sha shani na manau hta yu yang , wala dai yan sharong ai hkrang hte maren, num hte la gayau nna ka nga ma ai, num a lapran ko la matep ai kun? la a lapran ko mahtang num matep ai kun pyi nchye yu shapro hkra manot nga masai. Salat hte grit raitim, hkringsa na nmyit ai hpe yu yang, num la gayau nna ka ai hpe grai myit dik na tai nga ai.
Hpang shani, mungkan labau shang ai Mali Nmai zup de sa wa saga ai. Moi Mali hka(Mali Ko Yong) hte Nmai hka(Nmai Lu Tong) go shannau rai ma ai nga, Mali Ko Yong hte Nmai Lu Tong go shinggyim masha nnan lat wa yang, num shong wa ai yan rai ma ai da, Mali Ko Yong a num woi kasa go panui rai nna, Nmai Lu Tong a kasa go puhkram rai ai nga. Mali Ko Yong jan go num wa na rai yang, shakau kumhpa rungrai hpyi nna, Nmai Lu Tong go shakau galoi nhpyi chyai nga sai, num wa na she tin nga ni ai nga nna, gana hpe shingkot kau da nna num wa mat jang, Mali Ko Yong go ngainau jan ngai hpe num wa shingkot kau da ai gaya ni ai nga nna, num nwa sana nga in yon nga yang, ganau Nmai Lu Tong go ngai na jan e hkum yon sa, ngai nang hpe ngai a shakau du hkra kumhpa na nngai ngu nna, pahkap nba mung ya nhtom, njo jo grang ni du hkra ro kumhpa kau ai hpang, shannau lahkong rau Ga-nem layang ga de num wa masai da. Raitim, Mali Ko Yong a num woi kasa go panui rai nna la-nyan, Nmai Lu Tong a kasa go puhkram rai nna chyang lawan sai da. Shingrai, maten daini du hkra Mali hka go agatsi zim sha gaungui lui yu wa nna, Nmai hka go hprohpra she shara let lui gumtong nga ai hta n-ga, nshung ta raitim saiwan n mong ai go, num wa sa ai shani shi a pahkap nba gana hpe jo kau ai majo re da, bai Nmai hkakau hkan pantsun panlong npu ai hta n-ga, hka shakau mung nru nna, Mali hka hkinggau hkan go pantsun panlong ni pu abya ai hta n-ga, mahkup saiwan ni mung mong bumhkup nga ai. Nga nna tsun ai maumui ni na gun ai majo, Mali Nmai hka hpe mu mayu ai myit ni go grau nna gatu nga sai.
Raiyang, Mali Nmai zup de sa wa ai lam ko deng26 sha ka da nna, hkrunlam tsan gang na nshadu nga ga ai. Shing na she gadun mat wa hkra hkom kau tim, anhte hpe woi hkom ai Manhkring na Maji Lun go, du wa sai sha anga nga ai , yi-nam moru e agre lom kau ai lam ni grau nna hkom npyo wa ai majo, yong a myit hta chyahkan a lago run hku run mayu wa sai raitim, galang mi pru sa wa sai nga nna, ntsun shapro ai sha rai nga yang, akam e sha tsit lui gum yan tsom nga ai Mali Nmai hka a shingni ni go, ya n ya modo lam gata hku dan pru to nga nga re majo sha, anhte a hka mazup de du sa mayu ai myit ni hpe gang shalen ton ya lu nga ai. Nmai hka go Tanghpre ko gana Mali hka hpe wa tau la ai shara rai nna, daini masha yong mayong du chyai hkom mayu ai ginra byin tai nga sai, modo gata ko dung nga let ngai go, shongde na lai wa sai Mali yan Nmai hka a maumui ni hpe galang bai myit sumru kau ai hpang, hkom nga ninglen Maji Lun lagon lamon nga ai nsen hte du sai nga tsun ai hta n-ga, modo lam mung htum mat nna, dareba wa go bum polo hpunggo ntsa ko na hpun shingnyip gata ko modo wa jahkring dat sai.
Modo yu nna grup yin mada yu dat yang, lam lahta maga go malu masha shat seng ni hpo da nga ai. Kong ko tsap nna lam dung lawu de bai mada dat yu ga, Mali yan Nmai hka a maumui sha na yu sai ni go galangta gara go Nmai hka, gara go Mali hka re hpe asan sha yu shapro lu nga ai, hka lahkong a hkrang ni hpe bum lang e kauchyen shingga kau ai raitim, dan pru nga ai do go, gadai mung gadai madu a shingkang hpe yong a man hta pya dan nga ai. Hkakau hkan bu hkom masha mong jong ai hta n-ga, Nmai hku de ja htu sa ai masha ni hpe hto sa hto wa rai ai hpaga jak won ni go, azim rai lui nga ai pai maga na Mali hka kau hku hkring jong nga ai, zaibru jang kong hkan malu masha hpaga ga ai ni nsam amyu myu re jong gaba htong shachyen ton nna, wanhkut hte mong rai nga ai, loi lawu ai shara hkan go lung din lungtong gasha ni marong jong nga ai, dai shara ni hta ja htu ai masha ni hte nlung hta ai masha ni mung htingko jong nga ma ai. Lui gumtong nga ai hkra maga na Nmai hka go mazup lai ai hpang shara ko nna, loi zim let Mali hka hte rau sha ma-nyep layang ga de lui hkrat wa nga ai. Kong ko nna sha hkum yo to nga sa, gyepdin ro lang kau rai zaini kong hku kagat yu wa ga, Mali hkanu ni hta nang a hkiba lago sa tsing dat u, lagyi pyo dik sai. Gai gai, Nmai hka de mung bai sa yo yu ga, hta gumlot nga ai Nmai hka go sumtsam nna du sa ai nang hpe hkaptau hkalum ai zon, hpaga jak won ni pyi she gale galau rai wa nga ai. Ndai hkakau hkan nang ja htu chyai mayu tim mai ai, nlung hta na nga tim jong ai. Bai nna, ndai ko ngai laika hti sharong ai ni hpe sha tsun dan ai yo, hkakau hkan lungseng hkye hta na nga tim n to ai, loi chyang chyang rai ai nlung gasha hpe hta la nna jan hta shinggrau yu yu u, hkye maja rong nga ai, grau nna ahpa lep lep rai ai go hkakau gata hkan ahkye rai maja gala ai pyi mu nga ai re, nang lama hkakau hkan sha hkom chyai tim, na a lago lakran hta lungseng pyi matep nang chye ai re.
Anhte yong go gadai mung gadai ra sharong ai nlung ni hte lungseng hkye ni hpe hta mahkon nga saga ai nga yang, jan ja ai hpe n nga, shat kosi ai du hkra malap kau saga ai. Zauhkai hkai ai ni a shanhpyi zauhkai mung bom mat sai, lago lata hpyi ni mung n gai hpyi she hpyi mat ma hkra lung rok kong hte hkakau hkan htingko hkom nga saga ai. Hpang jahtum e nshang sharot nmai, myi gabrim mat ai na ai shaloi she langai hte langai rai, jong gaba htong ton ai lusha seng de hkom pru wa dam yang go, ninghkong jan mung gadang wa sai, jahpot shat nsha ai majo, hpa mu tim ngam na zon n nga ai myit hte lusha seng hta dut ai lu sha ni hpe ma htet da sai.
Hpogoi hte makai dut ai shat ni, sumron gakang ton ai nga u tsang ni hte shan amyu myu gapung ai ni hpe hkru hkra sha la ai hpang go, gadai mung gadai mu hta ai nlung hte lungseng hkye ni hpe jom shakong dan hkat nga saga ai. Maji No go madu hta ai sha n lo dum nna, Tanghpre mare hkan na hka sa gasup chyai ai ma ni hpe gumhpro jo nna, lungseng hkye bai woi hta nga sai. Myit hta jan pru, jan shang ten na Mali yan Nmai a shingni ni hpe grai no yu mayu ai raitim, ahkying aten nlo ai majo, nja nja nga let nhtang mat wa saga ai.
Nhtang wa ai lam ko Maji Lun go anhte hpe Jo langchyi bum ko bai wa woi shang sai. U gum jan ni Jo bum ntsa hta mai hkra nga ai ten rai nna, grupyin mada dat yang, marit maroi grai nan lu jan nga ai, gatsi Mali bungshi ni wui wui nga bung ahpyi ai Jo bum ntsa na nta hta tsap let, jan shang maga yong nna yu u, Myitkyina hpe myi tum she yu dinghkreng kau na daram yo tim n yu lo nga ai. Lamu ndung dep ai nta tso n nga ai raiim, nyem ra gahtong nchyon ni hpe mada mu yang, nguipyo simsa la na zon rai nga ai, Mali hka mung baren sumro zon lui gum yan nga ai, mying danhkong ai Nongnang chyumjong du hkra mu nga ai, dam lada ai nadung pa hta ngai nchye ai gahtong nchyon ni ran ra rai lo nga ai, grau tsan ai shara ni hta wan numshi e ga-up ton nna dan ndan rai mat sai. Lama manap jan gata hta ndai shara ni hpe lu yo yang go, ndang tsun hkra tsom na re ngu kam nngai.
Jo bum ko nna bai nhtang wa ai lam hta ,Maji Lun go lam makau hkan na gahtong ni hpe madun let, ndai go Kawa hka Sama miwa ni nga ai, Nbon lup Li su ni nga malong ai, Shui zet, Man hkring, Karing no sa-ra, Njang dung mare, Dap kong...... nga nna shachyen dan u ai. Gahtong mare ndai ni go myu makau ko sha de da ai hta n-ga, Mali hka hte mung ni nna, yu dat yang grai nan pyo len na zon rai nga ai.
Hpang jahpot manau sa ai masha ni yan she no yan bang wa yang, Anhte Sakhkung ga de nna sa ai ni go wa na aten bai du mat ai majo, yong go n ja n hpra shakram htinghtang she lat nga ai, ndai hpe shakram da, oh ra hte numhtet ga tsun nma, grau nna mani a shong shana sha chye hkat la ai hkon tsom shayi ni hte shabrang dingla ni go, n ra myi prui Mali hka zon she lui na zon nga nga ma ai.
Nhtang wa ai modo gata ko ngai go: Aga yahte go manau she rau sa tim, nanhte hpe mu pyi nmu mat hkra i? Myitkyina ga da-ma sa shang mat ma sam sai ngu pyi myit kau sai le ngu in la nkau hpe shatu dat yang:
“Ya ko nna, ngai hpe rung ko dung nga nna asuya mu galo na hkum shadu masa, la ni go shani shana Jinghpo ga hte Jinghpo laika, Myen ga ni she wa sharin mat sai. Ndai lang ngai go ma-nya ma-a nahpang pung hte maren, hkon tsom mu tim, ga nhkrum nna n mu jahta, gadai hte shachyen shaga chyai na lam pyi nhku ai majo, grai bot mayu ai.” anhte hte modo rau dung ai Zi la langai lahkum she lahtum hkra tsun n-gut to nga ai.
“E, ngai chyom go n yup hkra jahta hkom ai nga yang, ganam tsom langai mung mu da sai, ha ha!” hkali hkrum ai jigrong zon nga shaga ai, Myen mung num ni a nsen hpe na ra sharong chyung nga si ai dinghku la langai go shakong tsun nga ai.
“Ngai sha ni hpe Myen mung de lamu ga dam ai lu ai dama tam sha-ngun na re.”num htot la na n myit ai la ni go kasha ni a matu she yo shada bang wa nga ai.
“Nanhte dinghku de sha ai ni, ngai hpe num wa hkan manon si mo yo, num ni mung Myen mung de lamu ga lu ai shingkra tam la nna num wa mat na sani ai.”
“Myen mung ko la nlo nna she yak nga yang, nang hkum hkan gashun lom sa, manang num ni hpe ngam da ya ga.”nye manang jan teng na zon nga hkra num wa ningtsing ga tsun wa nna, ngai go bai hkan na tsang lom wa ni ai.
“Ngai mung la gasha lu ya na num mi no ra ai majo, Myen mung de she myit mada nga n ngai, Nta na jan hpe no wa tsun ginrat lom marit.” ngai zon num gasha sha lu ai wa-ngan langai wa mung myit numshe shang mayu ai ga tsun pru wa nna, ngai go lama anhte nta na wa mung, Myen mung du yang, num tam na hkrai myit mat yang ganing di na ngu ai ko myit du nna, htaning na Myitkyina mungdo daido 60 ning hpring manau hta sa hkyem ai, nye nta na dingla wa hpe no wa ahpyak kau na ngu mung myit gun kau ni ai.
Yong a myit go Myitkyina hkran hkan no gawam nga ai raitim, dung nga ai modo go ndum ai nga yang, jarit lai kau da nna Sakhkung ga de du bang mat wa sai.
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga
kac_Latn jpn_Jpan zho_Hans afr_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn ltg_Latn kac_Latn kac_Latn kac_Latn kac_Latn